b'\n_START_ARTICLE_\nFrancesco Primaticcio\n_START_PARAGRAPH_\nFran\xc4\x8deskas Primati\xc4\x8das (it. Francesco Primaticcio, pramintas Bolonie\xc4\x8diu, it. il Bologna, Pranc\xc5\xabzijoje vadintas Le Primatice, 1504 m. baland\xc5\xbeio 30 d. \xe2\x80\x93 1570 m.) \xe2\x80\x93 ital\xc5\xb3 XVI a. tapytojas, skulptorius, architektas, dekoratorius. Dailininkas manieristas.\n_START_SECTION_\nBiografija\n_START_PARAGRAPH_\nFran\xc4\x8deskas Primati\xc4\x8das gim\xc4\x97 1504 m. baland\xc5\xbeio 30 d. Bolonijoje bajor\xc5\xb3 Primaticci gimin\xc4\x97je. Mok\xc4\x97si pas vietos  dailinink\xc4\x85 Innocenzo da Imola, v\xc4\x97liau \xe2\x88\x92 pas Bagnacavallo. Apie 1525 m. prad\xc4\x97jo dirbti Giulio Romano vadovaujamoje meninink\xc5\xb3 grup\xc4\x97je Palazzo del Te statybose ir dekoravime Mantujoje. 1532 m. j\xc4\xaf pasikviet\xc4\x97 Pranc\xc5\xabzijos karalius Pranci\xc5\xa1kus I-asis darbams karali\xc5\xa1kojoje pilyje Fontenblo. Likus\xc4\xaf gyvenim\xc4\x85, i\xc5\xa1skyrus trumpas keliones \xc4\xaf Italij\xc4\x85 meno k\xc5\xabrini\xc5\xb3 pirkimui, Primati\xc4\x8das praleido Fontenblo. \xc4\x8cia jis buvo oficialiu karaliaus dvaro dailininku. Buvo atsakingas u\xc5\xbe Fontenblo pilies dekoravim\xc4\x85 ir architekt\xc5\xabrin\xc4\xaf \xc4\xafgyvendinim\xc4\x85. Kartu k\xc5\xabr\xc4\x97 kostiumus ir dekoracijas \xc5\xa1vent\xc4\x97ms, gobelenus, tap\xc4\x97 paveikslus. Fontenblo dailininkas artimai dirbo su kitu ital\xc5\xb3 menininku, Rosso Fiorentino. \xc5\xa0ie dailininkai suformavo \xc4\xaftaking\xc4\x85 manieristin\xc4\x99 vadinam\xc4\x85j\xc4\x85 Pirm\xc4\x85j\xc4\x85 Fontenblo mokykl\xc4\x85, kuri labai paveik\xc4\x97 sekus\xc4\xaf Pranc\xc5\xabzijos dail\xc4\x97s vystym\xc4\x85s\xc4\xaf._NEWLINE_1540 m. mirus Rosso Fiorentino, Fran\xc4\x8deskas Primati\xc4\x8das tapo svarbiausiu menininku Fontenblo. Jis dirbo karaliams Henrikui II-ajam, Pranci\xc5\xa1kui II-ajam. Nuo 1530-\xc5\xb3j\xc5\xb3 pabaigos iki 1550 m. Primati\xc4\x8das suk\xc5\xabr\xc4\x97 svarbiausi\xc4\x85 savo k\xc5\xabrin\xc4\xaf - Uliso galerij\xc4\x85 Fontenblo pilyje. Tapybos ir stiuko skulpt\xc5\xabros bendras dizainas paveik\xc4\x97 v\xc4\x97lesnius menininkus. Anot Giorgio Vasari, tai buvo pirmieji darbai freskos ir stiuko technika Pranc\xc5\xabzijoje. 1541 m. dailininkas gavo karaliaus \xc5\xa1emberleno (kamerdinerio) pareigas. Primati\xc4\x8das dirbo ir kaip architektas, ta\xc4\x8diau beveik visi jo statiniai nei\xc5\xa1liko ir \xc5\xbeinomi tik i\xc5\xa1 pie\xc5\xa1ini\xc5\xb3 ir gravi\xc5\xabr\xc5\xb3. Svarbiausiu buvo Valua koply\xc4\x8dia Sen Deni abatijoje, sunaikinta 1719 m. Jo projektuot\xc5\xb3 skulpt\xc5\xabr\xc5\xb3 buvo atlikta Belvederio kieme Romoje. V\xc4\x97lesnio laikotarpio Primati\xc4\x8do tapyb\xc4\x85 paveik\xc4\x97 Parmigianino dail\xc4\x97. Jo paveiksl\xc5\xb3 fig\xc5\xabros tapo prailgint\xc5\xb3 proporcij\xc5\xb3, sud\xc4\x97ting\xc5\xb3 poz\xc5\xb3. Fran\xc4\x8deskas Primati\xc4\x8das mir\xc4\x97 1570 m. Fontenblo.'